નડિયાદ : ભક્ત બોડાણા વર્ષમાં બે વાર હાથમાં તુલસી લઈને ડાકોર થી દ્વારકા ભગવાનના દર્શન કરવા માટે ૭૦ વર્ષથી જતા હતા.દ્વારકાના નાથને બોડાણાએ પોતે હવે નહિ આવી શકે તેવી વ્યથા રજુ કરતાં ભગવાને કહ્યું કે ગાડુ લઈને આવજે હું ડાકોર આવીશ.આમ બોડાણા ભક્ત બળદગાડા સાથે દ્વારકા પહોંચ્યા અને ભગવાન રાત્રે ૧ર વાગે બધાને સુતા મુકીને બોડાણા સાથે બળદગાડામાં બેસીને ડાકોર આવવા નીકળી ગયા.પુર્વજન્મમાં શાપિત થયેલા બળદ અને ગાડાનો ભગવાને ઉધ્ધાર કર્યો અને એક જ રાતમાં ડાકોર પહોંચી ગયા.ભગવાને ડાકોરના પાદરમાં ગાડું થોભાવીને બોડાણાને કહ્યું કે તારા ગામના લોકોને લાવ અને વાજતે ગાજતે મને લઈ જા.આ સમયે ચાર વેદો,બ્રહ્મા,શિવ પ્રભુની સ્તુતિ કરવા લાગ્યા.ગામના પાદરે લીમડાની ડાળ પકડીને ઉભા રહ્યા હોવાથી લીમડાની એક ડાળ મીઠી હોવાની લોકવાયકા પણ છે,અને આખા લીમડામાં એક ડાળ મીઠી કે રણછોડ રંગીલા નામનું લોકગીત પણ લોકમુખે આજે પણ સાંભળવા મળે છે.ભક્ત બોડાણા સાથે વાજતે ગાજતે ભગવાન ડાકોરમાં પધાર્યા અને ગોમતીમાં સંતાયા હતા.આ સમયે કોઈએ બોડાણાને તીર મારતાં આ તીર ભગવાનને વાગતાં આખેઆખી ગોમતીનું પાણી લાલ થઈ ગયું હતું, અને આ સમયે જ ભક્ત બોડાણા ભગવાનના વિમાનમાં સદેહે વૈકુઠમાં ગયા હોવાનું કહેવાય છે.ત્યારબાદ ભગવાન લક્ષ્મીજી મંદિરમાં બિરાજતા હતા.ત્યારબાદ આજથી આશરે ૪૦૦ વર્ષ અગાઉ તામ્વેકર કુટુંબના ગોપાલ નાયકે હાલનું રણછોડરાય મંદિર બનાવતાં ઠાકોરજી ભગવાન મહાવદ પાંચમના રોજ મંદિરમાં બિરાજ્યા હતા.